ທະຫານ ລັດຖະບານຊີເຣຍ ຍິງຖະຫຼົ່ມ ເມືອງ Homs ຄັ້ງໃໝ່ (ເບິ່ງສະໄລດ໌ກັບວີດີໂອ)
ພວກນັກເຄື່ອນໄຫວຊີເຣຍ ກ່າວວ່າ ທະຫານລັດຖະບານ ຍິງໂຈມຕີເມືອງ Homs ຄັ້ງໃໝ່ ຫຼັງຈາກສະມັດຊາໃຫຍ່ ສປຊ ປະນາມລັດຖະບານ ປະເທດດັ່ງກ່າວ
ພວກນັກເຄື່ອນໄຫວກ່າວວ່າ ທະຫານຊີເຣຍໄດ້ຍິງປືນໃຫຍ່ໂຈມຕີຢ່າງໜັກຕໍ່ເຂດຄວບຄຸມ ຂອງພວກກະບົດໃນເມືອງ Homs ຢູ່ໃນພາກກາງຂອງຊີເຣຍນຶ່ງມື້ຫຼັງຈາກກອງປະຊຸມສະ ມັດຊາໃຫຍ່ອົງການສະຫະປະຊາຊາດໄດ້ປະນາມອຳນາດການປົກຄອງຂອງຊີເຣຍວ່າລ່ວງ ລະເມີດສິດທິມະນຸດໃນການປາບປາມພວກປະທ້ວງຕໍ່ຕ້ານລັດຖະບານນັ້ນ ພວກນັກເຄື່ອນໄຫວກ່າວວ່າ ການຍິງໂຈມຕີໂດຍລົດຖັງແລະປືນໃຫຍ່ຂອງທະຫານຊີເຣຍ ໃນວັນສຸກມື້ນີ້ ໄດ້ຖືກ 4 ຄຸ້ມໃນເຂດໃຈກາງເມືອງ Homs ຊຶ່ງເປັນຫົວເມືອງທີ່ມີການປະ ທ້ວງແລະນຳໜ້າໃນການລຸກຮືຂຶ້ນຕໍ່ຕ້ານປະທານາທິບໍດີ Bashar al-Assad ທີ່ດຳເນີນ ມາເປັນເວລາ 11 ເດືອນແລ້ວນັ້ນ ໃນວັນພະຫັດວານນີ້ ເລຂາທິການໃຫຍ່ຂອງອົງການສະຫະປະຊາຊາດ ທ່ານ Ban Ki- moon ໄດ້ກ່າວຫາລັດຖະບານທ່ານ Assad ວ່າ ເກືອບເປັນທີ່ແນ່ນອນແລ້ວໃນການກໍ່ ໂທດກຳຕ້ານມະນຸດຊາດ ນອກນັ້ນສະມັດຊາໃຫຍ່ອົງການສະຫະປະຊາຊາດຍັງໄດ້ຮັບຜ່ານມະຕິສະບັບນຶ່ງ ຊຶ່ງໄດ້ ຮັບການອະນຸມັດດ້ວຍຄະແນນສຽງ 137 ສຽງຂອງສະມັດຊາໃຫຍ່ທີມີສະມາຊິກທັງໝົດ 193 ປະເທດຮຽກຮ້ອງໃຫ້ລັດຖະບານຜະເດັດການ Assad ຍຸຕິໃນທັນທີຕໍ່ການໂຈມຕີ ພົນລະເຮືອນ ນອກນັ້ນ ມະຕິດັ່ງກ່າວ ຍັງໄດ້ໃຫ້ການສະໜັບສະໜຸນ ຕໍ່ແຜນການຂອງ ສັນນິບາດອາຣັບ ເພື່ອໃຫ້ມີການຫັນປ່ຽນ ໄປສູ່ປະຊາທິປະໄຕໃນຊີເຣຍ ໂດຍບັງຄັບໃຫ້ ທ່ານ Assad ມອບອຳນາດໃຫ້ຜູ້ຮອງຂອງທ່ານ ແລະສ້າງຕັ້ງລັດຖະບານສາມັກຄີຊາດ ຂຶ້ນ ເພື່ອກະກຽມການເລືອກຕັ້ງທີ່ຢູ່ພາຍໃຕ້ການຄວບຄຸມຂອງນາໆຊາດ ມະຕິຂອງສະມັດຊາໃຫຍ່ສະຫະປະຊາຊາດເປັນມະຕິທີ່ບໍ່ມີຜົນບັງຄັບ ແຕ່ໄດ້ສະທ້ອນໃຫ້ ເຫັນເຖິງຫາງສຽງຂອງມະຫາຊົນໂລກ ກ່ຽວກັບບັນຫາທີ່ສຳຄັນດັ່ງກ່າວ 11 ປະເທດໄດ້ ຮ່ວມສົມທົບກັບຊີເຣຍ ໃນລົງຄະແນນສຽງຄັດຄ້ານ ຕໍ່ມະຕິສະບັບນີ້ຈະແຈ້ງທີ່ສຸດກໍແມ່ນ ຣັດເຊຍກັບຈີນຊຶ່ງໄດ້ໃຊ້ສິດວີີໂຕ້ຕໍ່ຮ່າງຍັດຕິໃນລັກສະນະດຽວກັນນີ້ຢູ່ທີ່ສະພາຄວາມໝັ້ນ ຄົງ ຂອງອົງການສະຫະປະຊາຊາດ ໃນຕົ້ນເດືອນນີ້ ຜູ້ສື່ຂ່າວຂອງວີໂອເອ ທີ່ນະຄອນນິວ ຢອກກ່າວວ່າປະເທດຕ່າງໆທີ່ໃຫ້ເອກອັກຄະລັດຖະທູດຂອງຕົນ ຂຶ້ນກ່າວຖະແຫຼງຄັດຄ້ານ ຮ່າງຍັດຕິຂອງສະມັດຊາໃຫຍ່ກໍມີຮວມທັງອີຣ່ານ ເກົາຫຼີເໜືອ ໂບລີເວຍແລະເວເນຊູເອລາ ເອກອັກຄະລັດຖະທູດສະຫະລັດປະຈຳອົງການສະຫະປະຊາຊາດ ທ່ານນາງ Susan Rice ກ່າວວ່າສະມັດຊາໃຫຍ່ສະຫະປະຊາຊາດໄດ້ສົ່ງຂ່າວອັນຈະແຈ້ງໄປຍັງປະຊາຊົນຊາວຊີເຣຍ ວ່າ ໂລກແມ່ນຢູ່ກັບພວກເຈົ້າ ແລະປະທານາທິບໍດີ Assad ບໍ່ເຄີຍຖືກໂດດດ່ຽວແບບນີ້ມາ ກ່ອນ ເອກອັກຄະລັດຖະທູດຊີເຣຍປະຈຳອົງການສະຫະປະຊາຊາດ ທ່ານ Bahar Jaafari ໄດ້ ກ່າວຫາຮ່າງຍັດຕິ ທີ່ປະເທດອາຣັບເປັນຜູ້ຮ່ວມສະເໜີສະບັບນີ້ວ່າ ສົມຮູ້ຮ່ວມຄິດກັບພວກ ກໍ່ການຮ້າຍເພື່ອບ່ອນທຳລາຍລັດຖະບານຊີເຣຍ